Sölvi Óskarsson , 1942 - , var á sjöunda aldursári er hann gekk til liðs við hið nýstofnaða félag á Grímsstaðaholti , Þrótt , þar sem hann eyddi flestum tómstundum sínum eftir það , fyrst sem leikmaður í knattspyrnu , en þar var hann í hinum sigursæla 2. flokki sem sigraði bæði á Íslands - og Reykjavíkurmótunum 1961 , og síðar sem þjálfari margra yngri flokka félagsins og tvisvar tók hann að sér meistaraflokk og undir hans stjórn vann félagið sér sæti meðal þeirra bestu 1976 . Hann þjálfaði „ Eldri flokk “ félagsins um árabil og gerði þá að Íslandsmeisturum 1990 auk annarra mótasigra . Sölvi sat í fimm ár í aðalstjórn Þróttar lengst af sem gjaldkeri og sem slíkur jók hann getraunasölu félagsins til muna . Þá sat hann fyrir félagið í stjórn ÍBR um árabil . Árið 1970 var hann meðal stofnfélaga Knattspyrnuþjálfarafélags Íslands KÞÍ og var kosinn fyrsti formaður félagsins og gegndi því starfi í nokkur ár . Hann starfaði um eins árs skeið í efstu deildinni í Færeyjum og gerði KÍ frá Klaksvík að meisturum 1972 auk þess að stjórna landsliði Færeyja sama ár , m.a. í fyrsta opinbera A-landsleik þeirra sem var gegn Íslandi á Laugardalsvelli . Sölvi stundaði einnig frjálsar íþróttir og hefur tekið þátt í langhlaupum viða um lönd og þá oft skartað Þróttarbúningnum . Sölvi hefur verið sæmdur gullmerki Þróttar , ÍSÍ , KSÍ , ÍBR , KRR og KÞÍ fyrir störf sín og 2016 var hann gerður að heiðursfélaga Þróttar fyrir störf sín . Á myndinni þiggur Sölvi heiður úr hendi Magnúsar Óskarssonar , formanns Þróttar árið 1979 .